hu hu en hu hu hu hu en en hu en hu hu hu hu en hu hu hu fr hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en hu hu de hu it hu hu hu hu hu hu hu de hu hu hu hu hu hu
Üveg - Kritika - Puliwood
Ismeritek a viccet, amelyben a törhetetlen igazságosztó, a törékeny lángelme és a bomlott elméjű pszichopata bemennek az elmegyógyintézetbe?
M. Night Shyamalan kétségtelenül érdekes karriert tudhat maga mögött az elmúlt 20 évben. Mert olyan, azóta klasszikussá érett, feszült, a természetfeletti témájával kokettáló thriller-drámákat rendezett az ezredforduló környékén, mint a Hatodik érzék, A sebezhetetlen, A falu, vagy a Jelek, hogy aztán olyan karriertemetőnek beillő förmedvényekkel blamálja magát, mint az Esemény, Az utolsó léghajlító, vagy Will Smith (szó szerinti) családi mozija, A Föld után. Azonban az előbbi négyes mindig reménykedésre adott okot és sikerült elérni, hogy Shyamalan neve - ilyen, vagy olyan előjellel - de még mindig fogalom maradjon. Aztán 4 éve A látogatással, majd kettőre rá a Széttörvével úgy festett visszatér régi önmagához. Ennek a visszatérésnek a nagy tetőpontja lett volna az Üveg, de ennek az ígéretét csak félig-meddig sikerült beváltani.
Persze ennek is megvan a miértje, nem kis részt az előzmények fényében. A sebezhetetlen - ha a bemutatásakor még nem is tűnt úgy, de - a szuperhőszsáner egyik legjobbja a mai napig. Amikor két éve az igényesen megrendezett Széttörve utolsó képkockáinál a néző kapott egy hatalmas gyomrost és kiderült, hogy valójában A sebezhetetlen folytatását (avagy spin-offját) látta, egyből izgatott lett a legtöbb filmrajongó. Pláne amikor kiderült, hogy a hamvaiból feltámadt Shyamalan a következő rendezésében egymásnak ereszti a két film főszereplőit, 19 évvel az első rész után. Ilyen előzmények után pedig némileg csalódást keltő a végeredmény.
Szögezzük le már most! Az Üveg önmagában nem egy rossz film, de az előzményei fényében mégis kiábrándító. Hovatovább számtalan olyan bátor, meglepő, avagy szimpatikus húzással él, ami a manapság divatos szuperhős zsáner képviselőit kétvállra fekteti. A probléma onnan eredeztethető, hogy Shyamalan ambíciói ismét túlnőttek a képességein. A sebezhetetlenről köztudott, hogy a végleges filmet kitevő cselekmény a forgatókönyv első vázlatának az egyharmadát tette csak ki és eredetileg David Dunn hőse a többszörös tudathasadásos Kevin Wendell Crumbbal csapott volna össze. Akkor viszont Shyamalan nagy bölcsen mértéktartásról tett tanúbizonyságot és az ott elvetett ötleteit 17 évvel később felhasználta a Széttörvében.
Márpedig mindkét film legfőbb erénye, hogy elsősorban karakterdrámák, emellett misztikus thrillerek. Mivel Shyamalan ezekre az alapvetően sérült figurákra és az őket körülvevő rejtélyre fókuszált, ezért működött a suspense, a feszültség. Viszont mindkét esetben ezek a figurák a végére bejártak egy utat, a rejtélyről pedig a fátyol fellebbent. Az Üveg egyik legfőbb hibája, hogy mivel már kész karaktereket kapunk, akiknek a képességeikkel is tisztában vagyunk, ezért a feszültség jó része is elillan, másrészt pedig Shyamalannek nem sikerült sem figuráit, sem a képregényekről alkotott világképet továbbgondolni.
Márpedig mindkettő súlyos hiba. A figurák csupán reagálnak arra, hogy bezárták őket egy elmegyógyintézetbe, érdemi célt csak az utolsó harmadban ad nekik az író-rendező. A másik probléma, hogy Shyamalan nem vesz tudomást arról, hogy a képregényzsáner az elmúlt közel 20 évben a rétegműfajból mainstreammé vált, vagyis az olyan panelekkel, amikkel mára mindenki tisztában van, túlontúl szájbarágósan magyarázza és próbálja ráhúzni világa realista szövetére. Ennek tetejébe a három főszereplőt és a hozzájuk kapcsolódó mellékkaraktereket képtelen egyensúlyban tartani.
Ez különösen Bruce Willisnél és Anya Taylor-Joynál szembeötlő. Előbbi fájdalmasan parkolópályára szorul, pedig az elmúlt években a filmjeit unottan, arccal a pénztár felé végigjátszó Willis mintha (MINTHA!!!) megint színész üzemmódban lett volna, de ez érdemi játékidő híján nem derül ki, így a lényegesen érdekesebb és izgalmasabb McAvoy-Jackson duóhoz képest eltörpül, akik szokásukhoz híven brillíroznak. Taylor-Joy karakterét pedig az alkotói kényszer dobálja elsősorban ide-oda, nem a logika, noha a kelleténél jobban túlcsavart végére egyértelművé válik az alkotói szándék a figuráját illetően.
És a filmnek ugyan még vannak egyéb dramaturgiai hibái (különösen a végjátékban), valamint a film kis költségvetését és ebből fakadó látványát ellensúlyozandó a drámai részekből rettentő mód hiányzik James Newton Howard zenéje - még ha West Dylan Thordson a feszült taktusaiba bele is szövi elődje dallamait - mindenképpen üdítő mozi a mai felhozatalban. Shyamalan szimbolikája, képi világa éppúgy régi önmagát idézi, mint film végi csavarjai, emellett rettentő szimpatikus minden hibája ellenére, ahogy a természetfeletti képességekkel bíró szereplőit próbálja a valóság szövetébe beinjektálni, amihez egy valóban szép, lekerekített lezárás is dukált.
Éppen ezért sem igazán írnám le az Üveget. Megvannak a maga hibái, talán egyesek még méltatlannak is tartják a lezárást az elődök fényében, viszont Shyamalan ambiciózus vállalkozása éppen úgy megtalálhatja később a közönségét, mint ahogy egykoron A sebezhetetlen tette. Az efféle kultusz pedig - ahogy az idő már bizonyította - elpusztíthatatlan.
Jöhet még több film, sorozat, könyv, képregény? Katt ide!
Amennyiben unjuk már a hagyományos szuperhősfilmeket!
Ha látni akarjuk, hogyan végződik a trilógia!
Ha szeretjük Shyamalan korai munkásságát!
Ha nem szeretjük a logikai bukkanókat és a túlírtságot!
Ha Shyamalant a karrierjével együtt már eltemettük!
Ha A sebezhetetlen megkérdőjelezhetetlen remekmű a szemünkben!
Címkék: #glass #üveg #james mcavoy #samuel l. jackson #bruce willis #sarah paulson #anya taylor-joy #m. night shyamalan
comments powered by Disqus.
Cinefesten jártunk, jó (?) filmeket láttunk - PuliCast
Podcast | 2022.09.29 14:00
Szörnyeteg: A Jeffrey Dahmer-sztori - Kritika
A meggyalázott róka és egy új Maszk - A legszégyenteljesebb folytatások 1. rész
BREAKING: megérkezett a The Last of Us tévésorozat első előzetese
Kiderült, mikor érkezik a következő The Witcher sorozat, illetve a Vaják 3. évada
Computerworld.hu | GameStar.hu | PCWorld.hu | Puliwood.hu | Zoldpalya.hu
Kiadó: Project029 Magyarország Szolgáltató Kft. - Impresszum - Hirdetési ajánlatunk - Adatvédelmi elveink
Úgy tűnik, AdBlockert használsz, amivel megakadályozod a reklámok megjelenítését. Amennyiben szeretnéd támogatni a munkánkat, kérjük add hozzá az oldalt a kivételek listájához, vagy támogass minket közvetlenül! További információért kattints!
Engedélyezi, hogy a https://www.puliwood.hu értesítéseket küldjön Önnek a kiemelt hírekről? Az értesítések bármikor kikapcsolhatók a böngésző beállításaiban.